呢兩件旺門綵衣 周三出3隻呀~
2024年04月15日 19:11
東網電視
更多新聞短片
馬蹄鐵是幸運的象徵,而近期「加州」及「川河」系馬主亦都是馬圈最有運的代表人物。「加州星球」在港贏完G1再遠征贏阿喬斯短途錦標,馬主家族威風八面!而最近亦見到「川河佳駒」勇奪澳洲唐加士打一哩賽,繼而上周三谷戰再有「川河首駒」及「川河動駒」起孖,「川河」系馬主一家亦旺,今次必吼爭取連捷的柏廐「川河首駒」,至於巫廐「加州德至」及東廐「加州一寶」同樣要留意。
擅長谷草出擊的方嘉柏,自從於2月尾憑「鈁糖武士」於谷草食胡,直至上周三才憑「川河首駒」再於「主場」交出頭馬,既然手風轉順,相信谷草頭馬陸續有來。
睇番今次第9場乘勝追擊的「川河首駒」,上周三跑谷草1650米雖然只贏馬頸位,但負134磅兼遇上慢步速仍追贏,狀態的確大勇,難怪相隔一周趁勇再攻勝途谷草一哩,雖然回升三班但負磅減至121磅,隨時展現更強威力。
至於前東廐副練巫偉傑,今季開倉亦得到「加州」系馬主支持,第6場四班1200米,澳洲自購馬「加州德至」來港後交由巫偉傑訓練,第2仗已跑獲亞軍反映質素,再經過一輪作賽吸收經驗,上仗初跑谷草只輸4個馬位亦有進步,可見已適應水土,今回三降四班上陣,表現可期再進一步。
第5場三班1200米,東廐「加州一寶」久沉及1月敗後驗出右前腿不良於行,但抖夠操足勿輕視。睇番2月中試閘後曾缺課幾日,但上月試兩課大閘,體弱復出必盡拚。就信馬主旺勢,一於買「川河」及「加州」系贏位過關!